Felix Johansen

Jan-Henrik Kulberg (født 1965), med kunstnernavnet Felix Johansen, er en norsk journalist, vokalist, tekstforfatter og komponist.

 Karriere 

 Som Jan-Henrik Kulberg 
Jan-Henrik Kulberg har jobbet 16 år som radio og tv-journalist i NRK, ved siden av karrieren som artist. Senere ble han ansatt som kommunikasjonsrådgiver ved Universitetet i Sør-Øst.

Fra 2022 konsentrerer han musikk-karrieren om instrumentalmusikk, under navnet J.H Kulberg

 Som Felix Johansen 
Som Felix Johansen har Kulberg gitt ut seks soloalbum med egne tekster og musikk. I tillegg har han gitt ut barneplaten Eventyret om Hanna sammen med Veslemøy Solberg. Dette albumet inneholder sanger med tekster av kokebokforfatteren Hanna Winsnes' barnevers, og ble nominert til Spellemannprisen 2006 i klassen barneplate. Han har også gitt ut samleplaten Signestølen i 2009, innspilt på en støl på Ål i Hallingdal, og EP-en Pianokrakk fra samme år.

Felix Johansen debuterte med låten «Fru Lie» på albumet Unsigned utgitt av bransjebladet Musikkpraksis i 1995. I 1996 kom debutalbumet Hva kan jeg si? som delvis var innspilt i Johansens leilighet i Drammen. Albumet ble utgitt på det lille Drammensselskapet Moonlight Records. På denne tiden opptrådte Felix jevnlig på Skillingsborgen og Mjuk Mic på Smuget i Oslo. 

I 1998 fikk Felix Johansen platekontrakt med MajorStudio AS, som utga albumene I vår hage og Skyggeblod, og overtok rettighetene til Hva kan jeg si?

Felix Johansen har opptrådt på viseklubber og visefestivaler og ble i 1999 invitert til England for å spille på en tribute-konsert for Nick Drake, Johansens store inspirasjonskilde.

På CD-prosjektene sine har Felix Johansen blant annet samarbeidet med Veslemøy Solberg, Sven Ohrvik, Unni Wilhelmsen, Espen Jørgensen, Finn Tore Tokle,  Eivind Kløverød og Geir Sundstøl.

På de to siste prosjektene sine, har Johansen både vært tekniker og produsent, og gitt ut musikken på sin egen label Macmanus.

Høsten 2013 gav han ut albumet Sol over torget, innspilt i eget studio på Nøste i Lier. Albumet ble gitt ut under eget navn. Kulberg spilte alle instrumentene selv, var produsent, designet cover og var tekniker. På tittellåten hadde han hjelp av Sven Ohrvik (tekniker), Veslemøy Solberg (sang), Bernt Roar Baade (trommer) og Geir Kristian Breivik (bass).  Kulberg sang duett med datteren Marie Hvamb Kulberg på to av sangene på det siste albumet.  Med på albumet var også sangen «Alt er stille», som Kulberg skrev etter terroren i Oslo og på Utøya 22. juli 2011.

I november 2021 gav Kulberg ut sin siste utgivelse som Felix Johansen, EP-en American Tracks, med flere låter innspilt i Nashville.

 Diskografi 
 1995: Unsigned 1 (bidrag på samleplate utgitt av bladet Musikkpraksis)
 1996: Hva kan jeg si (soloalbum)
 1998: I vår hage (soloalbum)
 1999: Fremtiden i norsk musikk (bidrag på samlealbum utgitt av musikkjeden Hysj Hysj)
 2000: Skyggeblod (soloalbum)
 2003: Gratis (soloalbum)
 2006: Eventyret om Hanna (barneplate) – sammen med Veslemøy Solberg og Sven Ohrvik; nominert til Spellemannsprisen
 2007: Gud og profeter (soloalbum)
 2009: Signestølen (samlealbum)
 2009: Pianokrakk (EP)
 2010: «Altfor lite tid» (singel)
 2010: «Brenne bråte» (singel)
 2011: Drammens Hjerte – lokalt prosjekt v/ Veslemøy Solberg og Sven Ohrvik; Felix Johansen bidro med flere sanger til prosjektet
 2013: Sol over torget (soloalbum)
 2017: «Når ble det greit?» (singel)
 2021: American Tracks (EP)

 Referanser 

 Eksterne lenker 

 https://felixjohansen.bandcamp.com
 https://kulbergmusic.no

Kategori:Norske visesangere
Kategori:Personer fra Drammen kommune